**รายงานการประชุมสภามหาวิทยาลัย**

**ครั้งที่ 1/๒๕60**

**วันพฤหัสบดีที่ 26 มกราคม พ.ศ. ๒๕60**

**ณ ห้องประชุมพระยาโอวาทวรกิจ (เหม ผลพันธิน) ชั้น 14 อาคาร ๑๐๐ ปี ศรีสุริยวงศ์**

**----------------------------------------------------**

**ผู้มาประชุม**

1. รองศาสตราจารย์ ดร.ศิโรจน์ ผลพันธิน นายกสภามหาวิทยาลัย ประธานกรรมการ
2. ศาสตราจารย์ ดร.สายหยุด จำปาทอง อุปนายกสภามหาวิทยาลัย กรรมการ
3. ผู้ช่วยศาสตราจารย์ ดร.ลินดา เกณฑ์มา อธิการบดี กรรมการ
4. ศาสตราจารย์ นพ.พยงค์ จูฑา กรรมการผู้ทรงคุณวุฒิ กรรมการ
5. ศาสตราจารย์ ดร.สุจริต เพียรชอบ กรรมการผู้ทรงคุณวุฒิ กรรมการ
6. ศาสตราจารย์ ดร.วัลลภา เทพหัสดิน ณ อยุธยา กรรมการผู้ทรงคุณวุฒิ กรรมการ
7. รองศาสตราจารย์ ดร.ปานใจ ธารทัศนวงศ์ กรรมการผู้ทรงคุณวุฒิ กรรมการ
8. ผู้ช่วยศาสตราจารย์สนิท ชุนดี กรรมการผู้ทรงคุณวุฒิ กรรมการ
9. ดร.สุรัฐ ศิลปอนันต์ กรรมการผู้ทรงคุณวุฒิ กรรมการ
10. ดร.บุญลือ ทองอยู่ กรรมการผู้ทรงคุณวุฒิ กรรมการ
11. นายวรพงษ์ วรรณศิริ กรรมการผู้ทรงคุณวุฒิ กรรมการ
12. รองศาสตราจารย์ ดร.วิโฬฏฐ์ วัฒนานิมิตกูล กรรมการผู้แทนผู้บริหาร กรรมการ
13. ผู้ช่วยศาสตราจารย์สมหมาย มหาบรรพต กรรมการผู้แทนผู้บริหาร กรรมการ
14. ผู้ช่วยศาสตราจารย์ ดร.อารีวรรณ เอี่ยมสะอาด กรรมการผู้แทนผู้บริหาร กรรมการ
15. อาจารย์ ดร.สุทิพย์พร โชติรัตนศักดิ์ กรรมการผู้แทนผู้บริหาร กรรมการ
16. ผู้ช่วยศาสตราจารย์ ดร.มณีนาถ แก้วเนียม กรรมการผู้แทนคณาจารย์ กรรมการ
17. ผู้ช่วยศาสตราจารย์ ดร.กัมพล เชื้อแถว กรรมการผู้แทนคณาจารย์ กรรมการ
18. อาจารย์วิกรม ศุขธณี กรรมการผู้แทนคณาจารย์ กรรมการ
19. ผู้ช่วยศาสตราจารย์พิบูลย์ วิฑูรย์ปัญญากุล กรรมการผู้แทนคณาจารย์ กรรมการ
20. ผู้ช่วยศาสตราจารย์ทองเอม สุ่นสวัสดิ์ ประธานคณะกรรมการส่งเสริมกิจการฯ กรรมการ
21. ผู้ช่วยศาสตราจารย์นุกูล แก้วเนียม ประธานสภาคณาจารย์ฯ กรรมการ
22. ผู้ช่วยศาสตราจารย์พิษณุ บางเขียว เลขานุการสภามหาวิทยาลัย เลขานุการ
23. ผู้ช่วยศาสตราจารย์ ดร.สุพัตรา วิไลลักษณ์ ผู้ช่วยอธิการบดี ผู้ช่วยเลขานุการ
24. อาจารย์อภิญญา หนูมี ผู้ช่วยเลขานุการ ผู้ช่วยเลขานุการ

**ผู้ไม่มาประชุม**

1. รองศาสตราจารย์ ดร.จีรเกียรติ อภิบุณโยภาส ติดราชการ
2. นายทนง โชติสรยุทธ์ ติดภารกิจ

**ผู้เข้าร่วมประชุม**

1. อาจารย์ทวีศักดิ์ จงประดับเกียรติ ผู้นำเสนอวาระการประชุม
2. อาจารย์ธีรถวัลย์ ปานกลาง ผู้นำเสนอวาระการประชุม
3. อาจารย์ธีรวีร์ เอี่ยมสุวรรณ ผู้นำเสนอวาระการประชุม
4. อาจารย์สุดา ชูถิ่น ผู้นำเสนอวาระการประชุม
5. อาจารย์อุกฤต คูหพันธ์ ผู้นำเสนอวาระการประชุม
6. นางมรกต ภู่ทอง ผู้นำเสนอวาระการประชุม
7. นายชยนยุช โอภาสวิริยะกุล ผู้บันทึกการประชุม
8. นางสาวกรกาญจน์ อุ่นบ้าน ผู้บันทึกการประชุม

**เริ่มประชุมเวลา ๑3.30 น.**

รองศาสตราจารย์ ดร.ศิโรจน์ ผลพันธิน ประธานในที่ประชุม ได้กล่าวเปิดประชุม และดำเนินการประชุมตามระเบียบวาระ ดังต่อไปนี้

**ระเบียบวาระที่ ๑ เรื่อง ประธานแจ้งให้ที่ประชุมทราบ**

**1.1 การแจ้งจำนวนหลักสูตรและจำนวนรับนิสิตแก่คณะกรรมการการอุดมศึกษา**

**รองศาสตราจารย์ ดร.ศิโรจน์ ผลพันธิน** แจ้งต่อที่ประชุมให้ทราบว่าสำนักงานคณะกรรมการการอุดมศึกษา (สกอ.) ได้กำหนดให้มหาวิทยาลัยส่งจำนวนหลักสูตรและจำนวนรับนิสิตสำหรับการรับนิสิตระบบแอดมิชชั่น ซึ่งมหาวิทยาลัยต้องนำข้อมูลดังกล่าวเสนอสภามหาวิทยาลัยก่อน โดยระบุรายละเอียดของหลักสูตรและจำนวนรับนิสิตทั้งในระบบแอดมิดชั่นและระบบรับตรงของมหาวิทยาลัย ซึ่งในปี 2561 ทปอ. ได้กำหนดขั้นตอนของการคัดเลือกบุคคลเข้าศึกษาในสถาบันอุดมศึกษา จำนวน 5 ขั้นตอน ได้แก่ ขั้นตอนที่ 1) ระบบโควต้า เช่น โควต้านักกีฬา โควต้าความสามารถพิเศษ เป็นต้น ขั้นตอนที่ 2) ระบบรับตรง ขั้นตอนที่ 3) ระบบแอดมิชชั่นกลาง แล้วจึงสามารถเปิดรับตรงได้อีก 2 ครั้ง รวมเป็น 5 ขั้นตอน หากเปิดรับตรงก่อนแอดมิชชั่นจะต้องส่งรายชื่อไปยังส่วนกลางเพื่อตัดรายชื่อออกจากระบบแอดมิชชั่น มหาวิทยาลัยจึงควรเตรียมความพร้อมสำหรับขั้นตอนดังกล่าวด้วย

**มติที่ประชุม** รับทราบ

**1.2 การมอบประกาศนียบัตรแก่อาจารย์และนิสิตนักศึกษาที่ทำชื่อเสียงให้แก่มหาวิทยาลัย**

**ผู้ช่วยศาสตราจารย์พิษณุ บางเขียว** ขออนุญาตแจ้งต่อที่ประชุมให้ทราบว่า มีอาจารย์และนิสิตของมหาวิทยาลัยราชภัฏบ้านสมเด็จเจ้าพระยา ได้สร้างชื่อเสียงให้แก่มหาวิทยาลัย และขอเรียนเชิญ รองศาสตราจารย์   
ดร.ศิโรจน์ ผลพันธิน นายกสภามหาวิทยาลัย ให้เกียรติมอบประกาศนียบัตรแก่อาจารย์และนิสิต ดังนี้

(1) นิสิตวิชาเอกนาฏยศิลป์สากล สาขาวิชานาฏยศิลป์ คณะมนุษยศาสตร์และสังคมศาสตร์ จำนวน 25 คน โดยมีอาจารย์วิทวัส กรมณีโรจน์ อาจารย์ประจำสาขาวิชานาฏยศิลป์ คณะมนุษยศาสตร์และสังคมศาสตร์   
เป็นผู้ควบคุม ได้เข้าร่วมการแข่งขันเชียร์ลีดดิ้งชิงแชมป์ประเทศไทย ครั้งที่ 12 ระหว่างวันที่ 19-20 พฤศจิกายน 2559 ณ ศาลาดนตรีสุริยะเทพ มหาวิทยาลัยรังสิต โดยได้รับรางวัล ดังนี้

- ถ้วยรางวัลทีมเชียร์ลีดเดอร์ยอดเยี่ยม (The best of team)

- ถ้วยรางวัลรองชนะเลิศอันดับที่ 1 ประเภทเต้นประกอบพู่ (Cheer Dance)

- ถ้วยรางวัลรองชนะเลิศอันดับที่ 1 ประเภทเต้นคู่ประกอบพู่ (Double Cheer Dance)

- ถ้วยรางวัลรองชนะเลิศอันดับที่ 2 ประเภทเต้นคู่ประกอบพู่ (Double Cheer Dance)

(2) นายแมน คล้ายสุวรรณ นิสิตชั้นปีที่ 3 คณะครุศาสตร์ ได้รับรางวัลชนะเลิศอันดับ 1 การประกวดสุนทรพจน์หัวข้อ “ในหลวงในดวงใจฉัน” ในโครงการ “อนุรักษ์วัฒนธรรมเพื่อเทิดพระเกียรติ” ณ มหาวิทยาลัยเทคโนโลยีราชมงคลกรุงเทพ เมื่อวันที่ 24 พฤศจิกายน 2559

(3) นิสิตวิชาเอกดนตรีไทย สาขาวิชาดนตรีศึกษา คณะครุศาสตร์ โดยมีผู้ช่วยศาสตราจารย์ ดร.สุพัตรา วิไลลักษณ์ ผู้ช่วยศาสตราจารย์ธนาธิป เผ่าพันธุ์ อาจารย์สุรพงษ์ บ้านไกรทอง และอาจารย์วงศ์วสันต์ วสันตสุรีย์   
เป็นผู้ควบคุมและดูแลการฝึกซ้อม ได้เข้าร่วมการประกวดดนตรีไทยราชภัฏเฉลิมพระเกียรติ ครั้งที่ 1 ในวันที่ 8 มกราคม 2560 ณ มหาวิทยาลัยราชภัฏสุรินทร์ โดยได้รับรางวัล ดังนี้

- รางวัลรองชนะเลิศ อันดับ 1

- รางวัลผู้บรรเลงระนาดเอกยอดเยี่ยม

- รางวัลผู้บรรเลงระนาดทุ้มยอดเยี่ยม

- รางวัลผู้บรรเลงซอด้วงยอดเยี่ยม

- รางวัลผู้บรรเลงซออู้ยอดเยี่ยม

**ทท**

**มติที่ประชุม** รับทราบ

**1.3 ขอขอบคุณคณะกรรมการสภามหาวิทยาลัยที่ร่วมเป็นเกียรติในการจัดงานวันคล้ายวันพิราลัยสมเด็จเจ้าพระยาบรมมหาศรีสุริยวงศ์ (ช่วง บุนนาค) ในวันพฤหัสบดีที่ 19 มกราคม พ.ศ.2560**

**ผู้ช่วยศาสตราจารย์ ดร.ลินดา เกณฑ์มา** แจ้งต่อที่ประชุมให้ทราบว่าขอขอบคุณคณะกรรมการ  
สภามหาวิทยาลัยทุกท่านที่ได้ร่วมเป็นเกียรติในการจัดงานวันคล้ายวันพิราลัยสมเด็จเจ้าพระยาบรมมหาศรีสุริยวงศ์ (ช่วง บุนนาค) ในวันพฤหัสบดีที่ 19 มกราคม 2560 ซึ่งการดำเนินงานสำเร็จเรียบร้อยด้วยดี

**มติที่ประชุม** รับทราบ

**1.4 การจัดพิธี “ทำบุญครบ 100 วัน สตมวาร การสวรรคต” เพื่อถวายเป็นพระราชกุศล  
แด่พระบาทสมเด็จพระปรมินทรมหาภูมิพลอดุลยเดช ในวันเสาร์ที่ 21 มกราคม พ.ศ.2560**

**ผู้ช่วยศาสตราจารย์ ดร.ลินดา เกณฑ์มา** แจ้งต่อที่ประชุมให้ทราบว่า มหาวิทยาลัยได้จัดกิจกรรมเพื่อถวายเป็นพระราชกุศลในวันครบสตมวาร (100 วัน) แด่พระบาทสมเด็จพระปรมินทรมหาภูมิพลอดุลยเดชฯ ในวันเสาร์ที่ 21 มกราคม 2560 โดยมีกิจกรรมการทำบุญตักบาตรพระสงฆ์ การฟังธรรมและนั่งสมาธิ การแปรอักษรและการบรรเลงดนตรีเทิดพระเกียรติ โดยวิทยาลัยการดนตรี ซึ่งการดำเนินงานสำเร็จเรียบร้อยด้วยดี

**มติที่ประชุม** รับทราบ

**1.5 การเสนอชื่อสมเด็จเจ้าพระยาบรมมหาศรีสุริยวงศ์ (ช่วง บุนนาค) เป็นบุคคลสำคัญของโลก**

**ผู้ช่วยศาสตราจารย์ ดร.ลินดา เกณฑ์มา** แจ้งต่อที่ประชุมให้ทราบว่า ผลการดำเนินการเสนอชื่อสมเด็จเจ้าพระยาบรมมหาศรีสุริยวงศ์ (ช่วง บุนนาค) เป็นบุคคลสำคัญของโลก มหาวิทยาลัยได้รับมติเห็นชอบจากคณะกรรมการกระทรวงศึกษาธิการให้ดำเนินการต่อไปยังสำนักงานใหญ่องค์การยูเนสโก ณ กรุงปารีส ซึ่งมหาวิทยาลัย  
จะรายงานความคืบหน้าในการดำเนินงานให้สภามหาวิทยาลัยรับทราบต่อไป

**มติที่ประชุม** รับทราบ

**1.6 ผลคำพิพากษาศาลปกครองชั้นต้น กรณีรองศาสตราจารย์ ดร.พลสิทธิ์ หนูชูชัย   
ฟ้องมหาวิทยาลัยราชภัฏบ้านสมเด็จเจ้าพระยา และสภามหาวิทยาลัยราชภัฏบ้านสมเด็จเจ้าพระยา**

**นายพิสิฐ วงศ์วัฒนากูล** แจ้งต่อที่ประชุมให้ทราบว่าคำพิพากษาศาลปกครองกลาง คดีหมายเลขดำที่ 208/2557 ศาลอ่านคำพิพากษาเมื่อวันที่ 17 มกราคม พ.ศ.2560 เป็นคดีระหว่าง รองศาสตราจารย์ ดร.พลสิทธิ์ หนูชูชัย ผู้ฟ้องคดี กับมหาวิทยาลัยราชภัฏบ้านสมเด็จเจ้าพระยา ผู้ถูกฟ้องคดีที่ 1 และสภามหาวิทยาลัยราชภัฏ  
บ้านสมเด็จเจ้าพระยา ผู้ถูกฟ้องคดีที่ 2 โดยผู้ฟ้องคดีได้ขอให้ศาลมีคำพิพากษาทั้งหมด 5 ข้อ ดังนี้

1) เพิกถอนข้อ 5 (4) ของข้อบังคับสภามหาวิทยาลัย ว่าด้วยหลักเกณฑ์ วิธีการได้มาและคุณสมบัติของผู้ดำรงตำแหน่งอธิการบดี พ.ศ.2547

2) เพิกถอนมติสภามหาวิทยาลัย ในคราวประชุมครั้งที่ 11/2556 เมื่อวันที่ 14 พฤศจิกายน   
พ.ศ.2556 ที่เพิกถอนมติของสภามหาวิทยาลัยที่เห็นชอบให้แต่งตั้งผู้ฟ้องคดีเป็นอธิการบดี ในคราวประชุมครั้งที่ 10/2555 เมื่อวันที่ 25 ตุลาคม พ.ศ.2555 และให้ผู้ฟ้องคดีพ้นจากตำแหน่งอธิการบดี

3) ให้ผู้ฟ้องคดีกลับเข้าดำรงตำแหน่งอธิการบดีเช่นเดิม และให้ผู้ถูกฟ้องคดีทั้งสองคืนสิทธิประโยชน์อันพึงมีพึงได้ในการดำรงตำแหน่งอธิการบดีให้แก่ผู้ฟ้องคดี โดยให้มีผลบังคับย้อนหลัง ไปถึงวันที่ 14 พฤศจิกายน   
พ.ศ.2556

4) เพิกถอนมติของสภามหาวิทยาลัยในคราวประชุมครั้งที่ 11/2556 เมื่อวันที่ 14 พฤศจิกายน พ.ศ.2556 ที่แต่งตั้งให้รองศาสตราจารย์ ดร.ศิโรจน์ ผลพันธิน เป็นผู้รักษาราชการแทนอธิการบดี

5) ให้ศาลกำหนดวิธีการชั่วคราวก่อนคำพิพากษา โดยให้ผู้ฟ้องคดีกลับเข้าดำรงตำแหน่งอธิการบดีและคืนสิทธิประโยชน์ให้กับผู้ฟ้องคดีจนกว่าจะมีคำพิพากษา

ซึ่งในข้อ 5 ศาลปกครองกลางมีคำสั่งไม่รับคำขอให้มีวิธีการชั่วคราวนี้ ตั้งแต่ พ.ศ.2557

และศาลปกครองกลางได้มีคำพิพากษาว่า

1) เพิกถอนมติของสภามหาวิทยาลัยในการประชุมครั้งที่ 11/2556 เมื่อวันที่ 14 พฤศจิกายน 2556 เฉพาะส่วนที่มีผลให้ผู้ฟ้องคดีพ้นจากตำแหน่งอธิการบดี โดยให้การเพิกถอนมีผลตั้งแต่วันที่ 14 พฤศจิกายน 2556 เป็นต้นไป

2) ส่วนคำขออื่นของผู้ฟ้องคดีนอกจากนี้ให้ยกฟ้อง

3) โดยมีข้อสังเกตเกี่ยวกับแนวทางหรือวิธีการดำเนินการให้เป็นไปตามคำพิพากษาตามมาตรา 69 วรรค 1 (8) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.2542 ว่า ผู้ถูกฟ้องคดีทั้งสองชอบที่จะดำเนินการตามอำนาจหน้าที่เกี่ยวกับสิทธิประโยชน์ให้แก่ผู้ฟ้องคดีให้เป็นไปตามกฎหมายที่เกี่ยวข้องต่อไป

เหตุผลหลักคือการกำหนดคุณสมบัติว่าต้องไม่เคยเป็นบุคคลล้มละลาย เป็นการกำหนดคุณสมบัติเกี่ยวกับสถานะของบุคคล ซึ่งเกี่ยวข้องกับสถานะทางเศรษฐกิจ ศาลจึงต้องรับฟังว่าสถานะของบุคคลของ  
ผู้ฟ้องคดีมิได้มีสาระสำคัญแตกต่างกับสถานะของบุคคลที่ไม่เคยเป็นบุคคลล้มละลาย การนำเหตุสถานะของบุคคลของผู้ฟ้องคดี ซึ่งเกี่ยวข้องกับฐานะทางเศรษฐกิจดังกล่าวแล้ว มาเป็นเหตุอ้างเพื่อปฏิบัติต่อผู้ฟ้องคดีให้แตกต่างกับบุคคลที่มิได้เป็นบุคคลล้มละลาย จึงเป็นการปฏิบัติต่อบุคคลที่มีสถานะบุคคลและฐานะทางเศรษฐกิจที่มีสาระสำคัญอย่างเดียวกันให้แตกต่างกัน อันเป็นการเลือกปฏิบัติอันไม่เป็นธรรมต่อบุคคล เพราะเหตุแห่งความแตกต่างดังกล่าว โดยไม่มีเหตุผลควรค่าแก่การรับฟัง ซึ่งเป็นการต้องห้ามตามมาตรา 30 ของรัฐธรรมนูญแห่งราชอาณาจักรไทย พ.ศ.2550   
ซึ่งใช้บังคับขณะเกิดข้อพิพาท จึงเป็นการใช้อำนาจโดยมิชอบด้วยกฎหมาย

ในประเด็นดังกล่าวมหาวิทยาลัยได้ชี้แจงไปตั้งแต่ต้น แต่อาจจะเป็นเหตุผลที่ศาลไม่ฟัง และมหาวิทยาลัยจะได้ดำเนินการอุทธรณ์ไปยังศาลปกครองสูงสุดต่อไป

**นายวรพงษ์ วรรณศิริ** กล่าวเพิ่มเติมว่า จากการที่ศาลพิพากษายกเลิกมติที่ประชุมสภามหาวิทยาลัยดังกล่าวนั้น มิได้หมายความว่าเป็นการคืนสิทธิและฐานะของอธิการบดีกลับมา คืนแต่สิทธิที่เยียวยาเท่านั้น เนื่องจาก  
ได้มีพระบรมราชโองการโปรดเกล้าฯ ถอดถอน รองศาสตราจารย์ ดร.พลสิทธิ์ หนูชูชัย พ้นจากตำแหน่งอธิการบดี ตั้งแต่วันที่ 27 ธันวาคม 2555 ศาลจึงเห็นว่า เขาได้ปฏิบัติหน้าที่ในฐานะอธิการบดี จึงควรได้รับเงินเดือนและสิทธิประโยชน์อันพึงมีพึงได้ในระหว่างที่ดำรงตำแหน่งเท่านั้น และมหาวิทยาลัยไม่เคยดำเนินการเรียกเงินคืนแต่อย่างใด และในประเด็นที่มหาวิทยาลัยได้เสนอเรื่องโปรดเกล้าฯ ถอดถอนนั้น มหาวิทยาลัยได้ส่งเอกสารไปภายหลังศาลปิดรับเอกสาร เพราะความจริงแล้วศาลจะพิพากษาขัดแย้งกับพระบรมราชโองการซึ่งได้ดำเนินการอย่างถูกต้องตามกระบวนการผ่านการกลั่นกรองความชอบด้วยกฎหมายแล้วไม่ได้ แต่ศาลปกครองได้ยกเอาเรื่องของความเสมอภาค และไม่ได้พิจารณาว่าขัดกับพระราชบัญญัติมหาวิทยาลัยราชภัฏ พ.ศ.2547 แต่อย่างใด เมื่อได้หารือกับนายกสภามหาวิทยาลัย อธิการบดี นิติกรของมหาวิทยาลัยและคณะนักกฎหมายที่มีความเชี่ยวชาญและมีประสบการณ์ด้านคดีปกครอง จึงเห็นสมควรให้มหาวิทยาลัยดำเนินการยื่นอุทธรณ์ต่อศาลปกครองสูงสุด ซึ่งมีกำหนดเวลาการอุทธรณ์ภายใน 30 วันนับแต่วันที่ศาลมีคำพิพากษา

**ศาสตราจารย์ ดร.วัลลภา เทพหัสดิน ณ อยุธยา** สอบถามที่ประชุมว่า หากไม่อุทธรณ์จะเกิดอะไรขึ้น มหาวิทยาลัยและกรรมการสภามหาวิทยาลัยต้องรับผิดชอบอย่างไร

**รองศาสตราจารย์ ดร.ศิโรจน์ ผลพันธิน** กล่าวเพิ่มเติมว่า หากไม่อุทธรณ์ มหาวิทยาลัยและกรรมการสภามหาวิทยาลัยไม่ต้องรับผิดชอบใดๆ เพราะ 1) มหาวิทยาลัยมีสิทธิในการออกข้อบังคับสภามหาวิทยาลัย ว่าด้วยหลักเกณฑ์ วิธีการได้มาและคุณสมบัติของผู้ดำรงตำแหน่งอธิการบดี พ.ศ.2547 ข้อ 5 (4) ศาลปกครองรับฟังตามคำวินิจฉัยของคณะกรรมการกฤษฎีกา 2) หลักความชอบด้วยรัฐธรรมนูญของข้อบังคับสภามหาวิทยาลัย ว่าด้วยหลักเกณฑ์ วิธีการได้มาและคุณสมบัติของผู้ดำรงตำแหน่งอธิการบดี พ.ศ.2547 ศาลตัดสินว่า มหาวิทยาลัยไม่มีเหตุผลในการอ้างว่า บุคคลที่เคยล้มละลายจะไม่สามารถบริหารมหาวิทยาลัยได้ ซึ่งเป็นการขัดความเท่าเทียมกันของบุคคลตามรัฐธรรมนูญ แต่รองศาสตราจารย์ ดร.พลสิทธิ์ หนูชูชัย ไม่ได้อุทธรณ์ภายใน 90 วัน นับแต่ได้รับแต่งตั้งเป็นอธิการบดี การยกเหตุดังกล่าวมาอ้าง ศาลจึงไม่รับฟัง และจากคำพิพากษาอาจตีความได้ว่าให้มหาวิทยาลัย  
จ่ายค่าตอบแทนแก่รองศาสตราจารย์ ดร.พลสิทธิ์ หนูชูชัย ในขณะที่ดำรงตำแหน่งอยู่เท่านั้น

แต่มีอีกประเด็นคือการโปรดเกล้าฯ ถอดถอน รองศาสตราจารย์ ดร.พลสิทธิ์ หนูชูชัย มีผลตั้งแต่วันที่ 27 ธันวาคม 2555 แต่สภามหาวิทยาลัยมีมติถอดถอนภายหลัง ซึ่งเป็นการขัดพระบรมราชโองการ ดังนั้นมหาวิทยาลัยจึงต้องอุทธรณ์เพื่อชี้แจงเหตุผลประกอบหลักฐานให้ศาลพิจารณา และในการอุทธรณ์ มหาวิทยาลัยควรระบุเหตุผลให้ชัดเจน เช่น จากฐานะของมหาวิทยาลัยมีทรัพย์สินจำนวนมากจึงมีความจำเป็นที่ต้องกำหนดคุณสมบัติพิเศษของอธิการบดีให้เป็นบุคคลที่มีพื้นฐานที่ดีและได้รับการยอมรับในสังคม และเหตุผลที่ต้องมีการดำเนินการแต่งตั้งรักษาราชการแทนอธิการบดีทันที เพื่อเสนอเรื่องในการตีความข้อบังคับของหน่วยงานไปยังคณะกรรมการกฤษฎีกาวินิจฉัยตีความต่อได้ ดังนั้นจึงมอบหมายให้คุณวรพงษ์ วรรณศิริ และนิติกรของมหาวิทยาลัยจัดทำเอกสารการยื่นอุทธรณ์และรวบรวมหลักฐานให้เรียบร้อย

**ผู้ช่วยศาสตราจารย์พิบูลย์ วิฑูรย์ปัญญากุล** กล่าวเพิ่มเติมว่า สภามหาวิทยาลัยควรได้รับทราบ ความคืบหน้าของคดีเป็นระยะก่อนรับฟังคำพิพากษาของศาลและการอุทธรณ์ควรยื่นอุทธรณ์ในทุกประเด็น โดยหาเหตุผลในการโต้แย้งความคิดเห็นของศาล เพราะหากตัดประเด็นใดประเด็นหนึ่ง ศาลจะไม่ยกขึ้นพิจารณาเลย ทั้งนี้  
นิติกรของมหาวิทยาลัยยังขาดประสบการณ์ จึงควรปรึกษาหารือกับทีมนักกฎหมายที่มีความเชี่ยวชาญ รวมถึงอาจารย์จากสาขาวิชานิติศาสตร์ด้วย เนื่องจากสาขาวิชานิติศาสตร์ไม่เคยทราบการทำคดีของมหาวิทยาลัย

**รองศาสตราจารย์ ดร.ศิโรจน์ ผลพันธิน** กล่าวเพิ่มเติมว่า เงื่อนไขในการต่อสู้คดีที่เกี่ยวพันกับองค์กร ผู้ที่สามารถดำเนินการได้คือผู้ที่ได้รับมอบหมาย สำหรับคดีความที่เกี่ยวข้องกับสภามหาวิทยาลัยต้องดำเนินการโดย  
นิติกรของมหาวิทยาลัย หากมอบให้อาจารย์จากสาขาวิชานิติศาสตร์ดำเนินการต้องมีคำสั่งแต่งตั้งให้เป็นนิติกรของมหาวิทยาลัยก่อนจึงสามารถดำเนินการแทนได้ และเห็นด้วยในการอุทธรณ์ต้องอุทธรณ์ทั้งหมดตามที่ศาลตัดสิน   
จะอุทธรณ์เฉพาะข้อไม่ได้

**ผู้ช่วยศาตราจารย์สนิท ชุนดี** กล่าวเพิ่มเติมว่า มหาวิทยาลัยหลายแห่งถูกฟ้องในคดีปกครอง   
การดำเนินการใช้ระยะเวลานาน มหาวิทยาลัยต้องดำเนินการอย่างรอบคอบและต้องขอปรึกษาหารือกับผู้ที่มีประสบการณ์ เพราะผลที่ออกมาเป็นในนามมหาวิทยาลัย

**ศาสตราจารย์ ดร.วัลลภา เทพหัสดิน ณ อยุธยา** กล่าวเพิ่มเติมว่า เนื่องจากเป็นเรื่องสำคัญและเร่งด่วน สภามหาวิทยาลัยควรแต่งตั้งคณะกรรมการเฉพาะกิจเพื่อพิจารณาอย่างรอบคอบ เพื่อหาข้อโต้แย้งอย่างชัดเจน

**รองศาสตราจารย์ ดร.ศิโรจน์ ผลพันธิน** กล่าวเพิ่มเติมว่า คณะกรรมการดังกล่าวต้องแต่งตั้งโดยมหาวิทยาลัย เห็นชอบให้มอบอธิการบดีพิจารณา และในส่วนของกรรมการสภาหาวิทยาลัยมีสิทธิขอดูเอกสารทั้งหมดได้ที่งานนิติการ กองบริหารงานบุคคล และสามารถเสนอความคิดเห็นผ่านอธิการบดี หรือให้คำปรึกษากับนิติกรถึง  
แนวทางการอุทธรณ์ได้เช่นกัน

**นายวรพงษ์ วรรณศิริ** กล่าวเพิ่มเติมว่า ในการทำคดีได้ปรึกษากับผู้ที่มีความรู้ความเชี่ยวชาญด้านคดีปกครองหลายท่าน และเนื่องจากเป็นคดีเร่งด่วนต้องดำเนินการภายในวันที่ 15 กุมภาพันธ์ 2560 ดังนั้นการแต่งตั้งคณะกรรมการชุดใหญ่มาพิจารณาจึงไม่สามารถดำเนินการแล้วเสร็จทันกำหนดเวลาได้ ดังนั้นเมื่อดำเนินการจัดทำเอกสารสำหรับการอุทธรณ์แล้วเสร็จ ขออนุญาตมอบให้นายกสภามหาวิทยาลัยพิจารณาความสมบูรณ์อีกครั้ง ก่อนยื่นอุทธรณ์ต่อศาลปกครองสูงสุดต่อไป

**ผู้ช่วยศาสตราจารย์ ดร.ลินดา เกณฑ์มา** กล่าวเพิ่มเติมว่า การดำเนินคดีดังกล่าวมหาวิทยาลัย  
อยู่ภายใต้การแนะนำของสภามหาวิทยาลัยทุกขั้นตอน โดยในครั้งนี้ก็ขออนุญาตมอบหมายให้คุณวรพงษ์ วรรณศิริ เนื่องจากเป็นคณะกรรมการด้านกฎหมายของสภามหาวิทยาลัย และนิติกรของมหาวิทยาลัยดำเนินการต่อเนื่องไป และเมื่อจัดทำเอกสารแล้วเสร็จ ขอเรียนเชิญตัวแทนของสภามหาวิทยาลัย ได้แก่ รองศาสตราจารย์ ดร.ศิโรจน์ ผลพันธิน ผู้ช่วยศาสตราจารย์สนิท ชุนดี ดร.บุญลือ ทองอยู่ และผู้ช่วยศาสตราจารย์พิบูลย์ วิฑูรย์ปัญญากุล ร่วมกันพิจารณาความเรียบร้อยก่อนยื่นอุทธรณ์ไปยังศาลปกครองสูงสุด

**มติที่ประชุม** รับทราบ

**1.7 เรียนเชิญเข้าร่วมพิธีถวายปริญญาปรัชญาดุษฎีบัณฑิตกิตติมศักดิ์ สาขาวิชาสังคมศาสตร์เพื่อการพัฒนาแด่สมเด็จพระพุทธชินวงศ์ (สมศักดิ์ อุปสโม) ณ วัดพิชยญาติการามวรวิหาร ในวันพฤหัสบดีที่  
2 กุมภาพันธ์ พ.ศ.2560 เวลา 09.00 น.**

**ผู้ช่วยศาสตราจารย์ ดร.ลินดา เกณฑ์มา** แจ้งต่อที่ประชุมให้ทราบว่า ขอเรียนเชิญคณะกรรมการสภามหาวิทยาลัยเข้าร่วมเป็นเกียรติในพิธีถวายปริญญาปรัชญาดุษฎีบัณฑิตกิตติมศักดิ์ สาขาวิชาสังคมศาสตร์เพื่อการพัฒนา แด่สมเด็จพระพุทธชินวงศ์ (สมศักดิ์ อุปสโม) ณ วัดพิชยญาติการามวรวิหาร ในวันพฤหัสบดีที่ 2 กุมภาพันธ์ พ.ศ.2560 เวลา 09.00 น. พร้อมทั้งมีเอกสารที่ทางมหาวิทยาลัยได้มอบให้คณะกรรมการเพื่อทราบข่าวความเคลื่อนไหวของหน่วยงานภายในมหาวิทยาลัย และสมาคมศิษย์เก่าฯ

**ดร.บุญลือ ทองอยู่** กล่าวเพิ่มเติมว่า วารสารสุริยวาทิตที่จัดทำโดยวิทยาลัยการดนตรีเป็นเอกสารทางวิชาการที่มหาวิทยาลัยควรจัดพิมพ์ให้เป็นกิจจะลักษณะต่อเนื่องปีละ 3 - 4 ครั้ง และนำเข้าสู่ฐานข้อมูล TCI เนื่องจากในประเทศไทยมีวารสารในลักษณะดังกล่าวน้อย ซึ่งสามารถเป็นช่องทางการเผยแพร่ผลงานทางวิชาการของอาจารย์ และเป็นเอกสารเผยแพร่อัตลักษณ์ของมหาวิทยาลัยได้อีกด้วย

**ผู้ช่วยศาสตราจารย์ ดร.ลินดา เกณฑ์มา** กล่าวเพิ่มเติมว่า วารสารของมหาวิทยาลัยที่จัดทำต่อเนื่องและเข้าฐาน TCI แล้วมีจำนวน 3 เล่ม และมีวารสารที่กำลังพัฒนาเข้าสู่ฐาน TCI อีก 2-3 เล่ม ได้แก่ วารสารสุริยวาทิตจากวิทยาลัยการดนตรี วารสารของคณะวิทยาการจัดการ และวารสารของคณะมนุษยศาสตร์และสังคมศาสตร์

**ดร.สุรัฐ ศิลปอนันต์** กล่าวเพิ่มเติมว่า วารสารดังกล่าวเป็นเอกสารที่มีคุณค่ามาก เป็นเครื่องมือในการสร้างองค์ความรู้ของสาขาวิชา โดยสามารถเชิญผู้ที่มีประสบการณ์เชี่ยวชาญในด้านดนตรีมาร่วมเขียนบทความเพื่อความหลากหลายและเพิ่มความน่าสนใจของวารสาร และควรเผยแพร่ให้เป็นที่รู้จักในวงกว้าง ทั้งในสถาบันที่มีการจัดการเรียนการสอนดนตรีและโรงเรียนต่างๆ เพื่อเป็นการประชาสัมพันธ์เผยแพร่ชื่อเสียงของมหาวิทยาลัย

**รองศาสตราจารย์ ดร.ปานใจ ธารทัศนวงศ์** กล่าวเพิ่มเติมว่า มหาวิทยาลัยควรแต่งตั้งคณะกรรมการที่ทำหน้าที่เป็นบรรณาธิการรวมของมหาวิทยาลัย เนื่องจากหากมีวารสารที่มีเนื้อหากระจายมาก จะทำให้ค่าอิมแพค  
แฟคเตอร์ต่ำ และหากมีการอ้างอิงซึ่งกันและกันและมีการใช้ทรัพยากรร่วมกัน จะทำให้ค่าอิมแพคแฟคเตอร์สูง และจะทำให้เข้าสู่ฐานข้อมูล TCI กลุ่ม 1 ง่ายขึ้น รวมถึงการสนับสนุนการจัดทำวารสารอิเล็กทรอนิกส์ เนื่องจากวารสารที่เป็นกระดาษใช้ต้นทุนสูง ส่วนการจัดทำวารสารอิเล็กทรอนิกส์ไม่มีต้นทุนการพิมพ์และสามารถเผยแพร่ได้อย่างแพร่หลาย

**รองศาสตราจารย์ศิโรจน์ ผลพันธิน** กล่าวเพิ่มเติมว่า หากมหาวิทยาลัยพัฒนาให้สมบูรณ์จะสามารถเพิ่มค่าน้ำหนักเชิงวิชาการได้ และการจัดทำวารสารอิเล็กทรอนิกส์จะสามารถประหยัดงบประมาณและเผยแพร่  
ได้แพร่หลาย รวมทั้งสามารถนำไปเป็นยุทธศาสตร์ของมหาวิทยาลัยได้

**ศาสตราจารย์ นพ.พยงค์** **จูฑา** กล่าวเพิ่มเติมว่า ควรจัดทำวารสารปีละมากกว่า 1 ฉบับ เพื่อให้อาจารย์ทั้งภายในและภายนอกมหาวิทยาลัยที่จัดทำผลงานทางวิชาการสามารถเขียนบทความทางวิชาการเพื่อเผยแพร่ในวารสารได้ ซึ่งจะทำให้เกิดความหลากหลายทางวิชาการ

**มติที่ประชุม** รับทราบ

**ระเบียบวาระที่ ๒ เรื่อง รับรองรายงานการประชุมสภามหาวิทยาลัย ครั้งที่ 12/2559 เมื่อวันพฤหัสบดีที่   
15 ธันวาคม พ.ศ.2559**

**เลขานุการฯ** นำเสนอที่ประชุมพิจารณารายงานการประชุมสภามหาวิทยาลัย ครั้งที่ 12/2559   
เมื่อวันพฤหัสบดีที่ 15 ธันวาคม พ.ศ.2559

**มติที่ประชุม** รับรองรายงานการประชุมสภามหาวิทยาลัย ครั้งที่ 12/2559 โดยไม่มีการแก้ไข

**ระเบียบวาระที่ ๓ เรื่อง สืบเนื่อง**

**3.1 (ร่าง) ระเบียบมหาวิทยาลัยราชภัฏบ้านสมเด็จเจ้าพระยาว่าด้วยการรับ – จ่ายเงินบำรุงการศึกษาและเงินสนับสนุนการจัดการศึกษาของโรงเรียนสาธิตมหาวิทยาลัยราชภัฏบ้านสมเด็จเจ้าพระยา พ.ศ. ....**

**สรุปเรื่อง**

สภามหาวิทยาลัยราชภัฏบ้านสมเด็จเจ้าพระยาในคราวประชุม ครั้งที่ 12/2559 เมื่อวันพฤหัสบดีที่ 15 ธันวาคม พ.ศ.2559 ได้มีมติรับทราบ (ร่าง) ระเบียบมหาวิทยาลัยราชภัฏบ้านสมเด็จเจ้าพระยาว่าด้วยการรับ – จ่ายเงินบำรุงการศึกษาและเงินสนับสนุนการจัดการศึกษาของโรงเรียนสาธิตมหาวิทยาลัยราชภัฏบ้านสมเด็จเจ้าพระยา พ.ศ. .... โดยให้นำเรื่องเข้าที่ประชุมคณะกรรมการด้านกฎหมายของสภามหาวิทยาลัย ในคราวประชุม ครั้งที่ 1/2560 เมื่อวันพุธที่ 4 มกราคม พ.ศ.2560 ซึ่งคณะกรรมการด้านกฎหมายของสภามหาวิทยาลัย มีมติเห็นว่า ในการกำหนดแนวทางการจัดเก็บและใช้จ่ายเงินรายได้ของมหาวิทยาลัยเป็นอำนาจโดยชอบของสภามหาวิทยาลัย และข้อบังคับฯ  
ว่าด้วยการบริหารและการดำเนินงานโรงเรียนสาธิตมหาวิทยาลัยราชภัฏบ้านสมเด็จเจ้าพระยา พ.ศ.๒๕๕๙ ก็มิได้กำหนดและมอบอำนาจให้มหาวิทยาลัยสามารถออกประกาศกำหนดแนวทางในการจัดเก็บและใช้จ่ายเงินรายได้ของโรงเรียนสาธิตมหาวิทยาลัยราชภัฏบ้านสมเด็จเจ้าพระยาไว้ คณะกรรมการด้านกฎหมายของสภามหาวิทยาลัยจึงมีมติเห็นชอบให้ยืนยันความเห็นเดิมว่า เห็นควรให้สภามหาวิทยาลัยออกระเบียบฯ ว่าด้วยการรับ - จ่ายเงินบำรุงการศึกษาและเงินสนับสนุนการจัดการศึกษาของโรงเรียนสาธิตมหาวิทยาลัยราชภัฏบ้านสมเด็จเจ้าพระยา และฝ่ายเลขานุการ  
ได้จัดทำ (ร่าง) ระเบียบมหาวิทยาลัยราชภัฏบ้านสมเด็จเจ้าพระยาว่าด้วยการรับ – จ่ายเงินบำรุงการศึกษาและ  
เงินสนับสนุนการจัดการศึกษาของโรงเรียนสาธิตมหาวิทยาลัยราชภัฏบ้านสมเด็จเจ้าพระยา พ.ศ. …. พร้อมตารางเปรียบเทียบเสนอสภามหาวิทยาลัยในการประชุมครั้งที่ 1/2560 วันพฤหัสบดีที่ 26 มกราคม 2560

**การพิจารณา**

ที่ประชุมได้พิจารณาแล้วมีการตั้งข้อสังเกตและแสดงความคิดเห็นว่า ควรเพิ่มเติมคำนิยามของคำว่า “เงินสนับสนุนการจัดการศึกษา” เพื่อให้ระเบียบมีความสมบูรณ์มากยิ่งขึ้น

**มติที่ประชุม** อนุมัติ (ร่าง) ระเบียบมหาวิทยาลัยราชภัฏบ้านสมเด็จเจ้าพระยาว่าด้วยการรับ – จ่ายเงินบำรุงการศึกษาและเงินสนับสนุนการจัดการศึกษาของโรงเรียนสาธิตมหาวิทยาลัยราชภัฏบ้านสมเด็จเจ้าพระยา พ.ศ. ....

**ระเบียบวาระที่ ๔ เรื่อง เสนอเพื่อทราบ**

**4.1 การจัดโครงการ “อุปสมบทหมู่ราชภัฏ 999 รูป เพื่อถวายเป็นพระราชกุศลฯ”**

**สรุปเรื่อง**

มหาวิทยาลัยราชภัฏบ้านสมเด็จเจ้าพระยา ร่วมกับ มหาวิทยาลัยราชภัฏทั่วประเทศ จัดโครงการอุปสมบทหมู่ราชภัฏ เพื่อถวายเป็นพระราชกุศล แด่พระบาทสมเด็จพระปรมินทรมหาภูมิพลอดุลยเดชฯ ตามมติ  
ที่ประชุมอธิการบดีมหาวิทยาลัยราชภัฏทั่วประเทศ จำนวน 999 รูป ระหว่างวันที่ 14-22 กุมภาพันธ์ 2560 รวม   
9 วัน โดยมอบให้มหาวิทยาลัยราชภัฏแต่ละแห่งดำเนินการจัดพิธีบรรพชาอุปสมบท แห่งละ 27 รูป พร้อมกันในวันที่ 14 กุมภาพันธ์ 2560 ซึ่งมหาวิทยาลัยราชภัฏบ้านสมเด็จเจ้าพระยา ได้กำหนดจัดโครงการอุปสมบทหมู่ เพื่อถวายเป็นพระราชกุศล ณ วัดเครือวัลย์วรวิหาร ในวันที่ 14 กุมภาพันธ์ 2560 เวลา 09.00 น. โดยได้เชิญชวนหน่วยงานต่างๆ ประชาสัมพันธ์ให้คณาจารย์ เจ้าหน้าที่ นิสิตนักศึกษา และผู้มีจิตศรัทธาเข้าร่วมในการอุปสมบทครั้งนี้ จำนวน 33 คน ตามเอกสารแนบ และมีผู้มีจิตศรัทธาร่วมเป็นเจ้าภาพในการอุปสมบท รูปละ 2,999 บาท ดังรายชื่อเจ้าภาพตามเอกสารแนบ จึงนำเสนอที่ประชุมสภามหาวิทยาลัย ในการประชุมครั้งที่ 1/2560 วันพฤหัสบดีที่ 26 มกราคม   
พ.ศ.2560

**มติที่ประชุม** รับทราบ การจัดโครงการ “อุปสมบทหมู่ราชภัฏ 999 รูป เพื่อถวายเป็นพระราชกุศลฯ”

**4.2 โครงการสัมมนาทบทวนงานนโยบาย (Retreat) ของสภามหาวิทยาลัยราชภัฏบ้านสมเด็จเจ้าพระยา ประจำปี 2560**

**สรุปเรื่อง**

เนื่องด้วยสภามหาวิทยาลัยราชภัฏบ้านสมเด็จเจ้าพระยาเป็นองค์กรกำกับดูแลการดำเนินงานของมหาวิทยาลัย มีอำนาจหน้าที่ในการกำกับนโยบาย ดูแลและบริหารจัดการให้เกิดการปฏิบัติตามนโยบายและพันธกิจของมหาวิทยาลัยอย่างมีประสิทธิภาพ กรรมการสภามหาวิทยาลัยจึงเป็นผู้ที่มีความสำคัญในการกำหนดนโยบาย  
ที่เหมาะสมและพัฒนาแนวทางการดำเนินงานของมหาวิทยาลัยให้ประสบผลสำเร็จ โดยเฉพาะในช่วงการปรับเปลี่ยนการพัฒนาอุดมศึกษาไทยทั้งสภาพที่จะต้องเปิดเสรีทางการศึกษา และการนำมหาวิทยาลัยออกนอกระบบราชการ รวมทั้งการแข่งขันกับมหาวิทยาลัยต่างๆที่เพิ่มมากขึ้น ในการนี้ สำนักงานสภามหาวิทยาลัยจึงกำหนดจัดโครงการสัมมนาทบทวนงานนโยบาย (Retreat) ของสภามหาวิทยาลัยราชภัฏบ้านสมเด็จเจ้าพระยาร่วมกับคณะกรรมการอำนวยการมหาวิทยาลัย (กอม.) เพื่อติดตามและประเมินผลการดำเนินงานเชิงนโยบายของสภามหาวิทยาลัยราชภัฏบ้านสมเด็จเจ้าพระยาเพื่อการพัฒนามหาวิทยาลัยในรอบปีที่ผ่านมาและเพื่อกำหนดทิศทางในการดำเนินงานของสภามหาวิทยาลัยในปีต่อไป กำหนดจัดประชุมสัมมนาทบทวนงานนโยบายของสภามหาวิทยาลัย (Retreat) ประจำปี ๒๕๖๐ ระหว่างวันที่ ๒๔ – ๒๖ กุมภาพันธ์ พ.ศ.๒๕๖๐ ณ โรงแรมการ์เด้นคลิฟ รีสอร์ทแอนด์สปา พัทยา ทั้งนี้ ฝ่ายเลขานุการได้ดำเนินการนำโครงการสัมมนาทบทวนงานนโยบาย (Retreat) ของสภามหาวิทยาลัยราชภัฏบ้านสมเด็จเจ้าพระยา และกำหนดการจัดประชุมสัมมนาทบทวนงานนโยบายของสภามหาวิทยาลัย (Retreat) ประจำปี ๒๕๖๐ นำเสนอต่อสภามหาวิทยาลัยในคราวประชุมครั้งที่ 1/2560 วันพฤหัสบดีที่ 26 มกราคม พ.ศ.2560

**มติที่ประชุม** รับทราบ โครงการสัมมนาทบทวนงานนโยบาย (Retreat) ของสภามหาวิทยาลัยราชภัฏบ้านสมเด็จเจ้าพระยา ประจำปี 2560

**4.3 รายงานการเงินประจำปีงบประมาณ พ.ศ.2559**

**สรุปเรื่อง**

มหาวิทยาลัยราชภัฏบ้านสมเด็จเจ้าพระยาได้มอบหมายให้กองคลังจัดทำรายงานทางการเงิน  
เพื่อนำเสนอสภามหาวิทยาลัย โดยกองคลัง มหาวิทยาลัยราชภัฏบ้านสมเด็จเจ้าพระยา ได้จัดทำเอกสารรายงานการเงินประจำปีงบประมาณ พ.ศ.2559 ในรอบ 6 เดือน ตั้งแต่เดือน เมษายน 2559 – กันยายน 2559 เสนอต่อสภามหาวิทยาลัยในการประชุมสภามหาวิทยาลัย ครั้งที่ 1/2560 วันพฤหัสบดีที่ 26 มกราคม 2560

ที่ประชุมได้พิจารณาแล้วมีการตั้งข้อสังเกตและข้อเสนอแนะ ดังนี้

(1) ควรเปรียบเทียบรายงานการเงินประจำปี ย้อนหลัง 5 ปี เพื่อให้สภามหาวิทยาลัยรับทราบข้อมูลอย่างละเอียดชัดเจน

(2) ควรระบุเหตุผลประกอบในการที่มหาวิทยาลัยมีรายได้จากการบริการสินค้าและบริการลดลง

(3) มหาวิทยาลัยควรมีการกระตุ้นการเบิกจ่ายงบประมาณให้แล้วเสร็จภายในปีงบประมาณ เพื่อลดปริมาณเงินบำรุงการศึกษาที่กันไว้เบิกเหลื่อมปี และลดความคลาดเคลื่อนของยอดรายรับ-รายจ่ายได้

**มติที่ประชุม** รับทราบรายงานการเงินประจำปีงบประมาณ พ.ศ.2559

**4.4 รายละเอียดเกี่ยวกับกลุ่มวิชาแกนของคณะและวิทยาลัยการดนตรี**

**สรุปเรื่อง**

หลักสูตรต่างๆ ทั้งในระดับปริญญาตรี และบัณฑิตศึกษา ที่ใช้จัดการเรียนการสอนอยู่ในปัจจุบัน   
ซึ่งเป็นหลักสูตรตามกรอบมาตรฐานคุณวุฒิระดับอุดมศึกษาแห่งชาติ พ.ศ. 2552 และเกณฑ์มาตรฐานหลักสูตรระดับปริญญาตรี และระดับบัณฑิตศึกษา พ.ศ. 2548 กำลังจะครบวงรอบการใช้หลักสูตรในสิ้นปีการศึกษา 2559   
เป็นส่วนใหญ่ มหาวิทยาลัยจึงมีความจำเป็นต้องเร่งรัดพัฒนาหลักสูตรต่างๆ โดยการพัฒนาหลักสูตรทั้งหลักสูตรปรับปรุงและหลักสูตรใหม่ในวงรอบใหม่นี้ จะใช้จัดการเรียนการสอนสำหรับปีการศึกษา 2560 - 2565   
ซึ่งดำเนินการภายใต้เกณฑ์มาตรฐานหลักสูตรระดับปริญญาตรีและระดับบัณฑิตศึกษา พ.ศ. 2558ซึ่งมหาวิทยาลัยได้ทยอยนำเสนอหลักสูตรจากคณะต่างๆ สู่การพิจารณาของสภามหาวิทยาลัยมาอย่างต่อเนื่อง และมีหลักสูตรจำนวนหนึ่งที่ได้รับความเห็นชอบจากสภามหาวิทยาลัยแล้วและได้นำส่งไปยัง สกอ. เรียบร้อยแล้วฝ่ายวิชาการ มบส. จึงได้ประสานคณะต่างๆ และวิทยาลัยการดนตรี เพื่อประมวลรายละเอียดต่างๆ เกี่ยวกับ “กลุ่มวิชาแกน” ของแต่ละคณะและวิทยาลัยการดนตรี และนำเสนอต่อสภามหาวิทยาลัยในการประชุมสภามหาวิทยาลัย ครั้งที่ 1/2560   
วันพฤหัสบดีที่ 26 มกราคม พ.ศ.2560

**มติที่ประชุม** รับทราบ รายละเอียดเกี่ยวกับกลุ่มวิชาแกนของคณะและวิทยาลัยการดนตรี

**ระเบียบวาระที่ 5 เรื่องเพื่อพิจารณา**

**5.1 การแต่งตั้งคณะกรรมการสรรหากรรมการติดตาม ตรวจสอบ และประเมินผลงานของมหาวิทยาลัยราชภัฏบ้านสมเด็จเจ้าพระยา**

**สรุปเรื่อง**

ตามคำสั่งสภามหาวิทยาลัยราชภัฏบ้านสมเด็จเจ้าพระยาที่ 2/2557 เรื่องแต่งตั้งคณะกรรมการติดตาม ตรวจสอบ และประเมินผลงานของมหาวิทยาลัย สั่ง ณ วันที่ 13 กุมภาพันธ์ พ.ศ.2557 นั้น คณะกรรมการฯจะหมดวาระการดำรงตำแหน่งในวันที่ 12 กุมภาพันธ์ พ.ศ.2560 และข้อบังคับมหาวิทยาลัยราชภัฏบ้านสมเด็จเจ้าพระยาว่าด้วย องค์ประกอบ จำนวน คุณสมบัติ หลักเกณฑ์และวิธีการได้มา วาระการดำรงตำแหน่ง การพ้นจากตำแหน่งของคณะกรรมการติดตาม ตรวจสอบ และประเมินผลงานของมหาวิทยาลัย พ.ศ.2556 ในข้อ 10 ได้ระบุไว้ว่า

“ให้สภามหาวิทยาลัยแต่งตั้งคณะกรรมการสรรหาคณะหนึ่ง ประกอบด้วย

(1) กรรมการสภามหาวิทยาลัยผู้ทรงคุณวุฒิหนึ่งคน เป็นประธานกรรมการ

(2) กรรมการสภามหาวิทยาลัยผู้ทรงคุณวุฒิสองคน เป็นกรรมการ

(3) กรรมการสภามหาวิทยาลัยผู้แทนผู้บริหารหนึ่งคน เป็นกรรมการ

(4) กรรมการสภามหาวิทยาลัยผู้แทนคณาจารย์หนึ่งคน เป็นกรรมการ

ให้ผู้อำนวยการสำนักงานอธิการบดี เป็นเลขานุการ

ให้คณะกรรมการสรรหาฯ กำหนดวิธีการสรรหาและดำเนินการสรรหาคณะกรรมการจากผู้มีคุณสมบัติตามข้อ 6 จำนวน 10 คน โดยให้จัดทำข้อมูลประวัติการศึกษา การปฏิบัติงาน และผลงานที่สำคัญของผู้ได้รับการสรรหานั้น

ให้สภามหาวิทยาลัยพิจารณาคัดเลือกและให้ความเห็นชอบบุคคลตามข้อ 10 ให้เหลือจำนวน 5 คน ประกอบด้วยประธานกรรมการหนึ่งคนและกรรมการสี่คน และเสนอต่อนายกสภามหาวิทยาลัยเพื่อแต่งตั้งต่อไป”

ฝ่ายเลขานุการได้นำ (ร่าง) คำสั่งมหาวิทยาลัยราชภัฏบ้านสมเด็จเจ้าพระยา เรื่อง แต่งตั้งคณะกรรมการสรรหากรรมการติดตาม ตรวจสอบ และประเมินผลงานของมหาวิทยาลัยราชภัฏบ้านสมเด็จเจ้าพระยา เสนอต่อสภามหาวิทยาลัยในการประชุมสภามหาวิทยาลัย ครั้งที่ 1/2560 วันพฤหัสบดีที่ 26 มกราคม 2560

**การพิจารณา**

ที่ประชุมได้พิจารณาถึงหลักเกณฑ์ตามข้อบังคับมหาวิทยาลัยราชภัฏบ้านสมเด็จเจ้าพระยาว่าด้วย องค์ประกอบ จำนวน คุณสมบัติ หลักเกณฑ์และวิธีการได้มา วาระการดำรงตำแหน่ง การพ้นจากตำแหน่งของคณะกรรมการติดตาม ตรวจสอบ และประเมินผลงานของมหาวิทยาลัย พ.ศ.2556 แล้วเห็นสมควรอนุมัติ (ร่าง) คำสั่งมหาวิทยาลัยราชภัฏบ้านสมเด็จเจ้าพระยา เรื่อง แต่งตั้งคณะกรรมการสรรหากรรมการติดตาม ตรวจสอบ และประเมินผลงานของมหาวิทยาลัยราชภัฏบ้านสมเด็จเจ้าพระยา

**มติที่ประชุม** ที่ประชุมมีมติแต่งตั้งคณะกรรมการสรรหากรรมการติดตาม ตรวจสอบ และประเมินผลงานของมหาวิทยาลัยราชภัฏบ้านสมเด็จเจ้าพระยา ดังนี้

1) ศาสตราจารย์ นพ.พยงค์ จูฑา ประธานกรรมการ

2) ศาสตราจารย์ ดร.วัลลภา เทพหัสดิน ณ อยุธยา กรรมการผู้ทรงคุณวุฒิ

3) รองศาสตราจารย์ ดร.ปานใจ ธารทัศนวงศ์ กรรมการผู้ทรงคุณวุฒิ

4) ผู้ช่วยศาสตราจารย์สมหมาย มหาบรรพต กรรมการ

5) ผู้ช่วยศาสตราจารย์ ดร.มณีนาถ แก้วเนียม กรรมการ

6) ผู้อำนวยการสำนักงานอธิการบดี เลขานุการ

**5.2 การขอความเห็นชอบในการเพิ่มรายชื่อสาขาวิชาสำหรับการขอกำหนดตำแหน่งทางวิชาการ ในสาขาวิชา “การออกแบบผลิตภัณฑ์อุตสาหกรรม”**

**สรุปเรื่อง**

มหาวิทยาลัยได้ดำเนินการจัดทำรายชื่อสาขาวิชาสำหรับการขอกำหนดตำแหน่งทางวิชาการตามคำแนะนำของสภาวิชาการ และสภามหาวิทยาลัย โดยสรุป ดังนี้

1) การนำกรอบการขอกำหนดตำแหน่งตาม ISCED (International Standard Classification Education) ที่ ก.พ.อ. กำหนดไว้มาเป็นกรอบในการดำเนินการ

2) การจัดแบ่งกลุ่มวิชาโดยให้นำคณะต่างๆ ของมหาวิทยาลัยมาเป็นกรอบในการจัดทำรายชื่อของสาขาวิชา

3) การตัดรายชื่อสาขาวิชาที่มิได้มีการจัดการเรียนการสอนในปัจจุบัน หรือไม่มีแนวโน้มจะเปิด  
การเรียนการสอนออก

4) การเพิ่มเติมสาขาวิชาในสายการจัดการการสอน เช่น การสอนต่างๆ

5) การกำหนดสาขาวิชาหลักๆ โดยมิให้แยกย่อยมากเกินไปเพื่อประโยชน์ในการคัดเลือกผู้ทรงคุณวุฒิประเมินผลงานทางวิชาการ รวมทั้งการต่อยอดการทำผลงานทางวิชาการในระดับที่สูงขึ้นของอาจารย์

สภามหาวิทยาลัยในคราวประชุม ครั้งที่ 8/2557 วันที่ 21 สิงหาคม 2557 ให้ความเห็นชอบรายชื่อสาขาวิชาสำหรับการขอกำหนดตำแหน่งทางวิชาการตามที่มหาวิทยาลัยเสนอ

สาขาวิชาออกแบบผลิตภัณฑ์อุตสาหกรรม คณะวิทยาศาสตร์และเทคโนโลยี เสนอขอเพิ่มเติมรายชื่อสาขาวิชาสำหรับการขอกำหนดตำแหน่งทางวิชาการ คือ “การออกแบบผลิตภัณฑ์อุตสาหกรรม” โดยฝ่ายเลขานุการคณะกรรมการพิจารณาตำแหน่งทางวิชาการร่วมกับฝ่ายวิชาการของมหาวิทยาลัย ได้ศึกษาเกี่ยวกับความจำเป็นและข้อมูลที่เกี่ยวข้องเพื่อประกอบการพิจารณา สรุปได้ดังนี้

- ด้านความจำเป็นที่ต้องเพิ่มรายชื่อสาขาวิชานี้ จากการสอบถามข้อมูลจากสาขาวิชาออกแบบผลิตภัณฑ์อุตสาหกรรม คณะวิทยาศาสตร์และเทคโนโลยี เกี่ยวกับรายชื่อสาขาวิชาสำหรับการขอกำหนดตำแหน่งในด้านเทคโนโลยีอุตสาหกรรม ที่มีอยู่เดิม คือ “เทคโนโลยีการออกแบบผลิตภัณฑ์” เป็นการประยุกต์ใช้เทคโนโลยีด้านอุตสาหกรรม เพื่อมาใช้ในการออกแบบผลิตภัณฑ์ เมื่อเปรียบเทียบกับสาขาวิชา “การออกแบบผลิตภัณฑ์อุตสาหกรรม” เป็นการเน้นภาพกว้างของการออกแบบผลิตภัณฑ์อุตสาหกรรมที่ครอบคลุมแนวคิด ทฤษฎี กระบวนการการวิจัย  
ที่เกี่ยวข้องกับการออกแบบผลิตภัณฑ์ในด้านต่างๆ เช่น การตกแต่งภายใน เฟอร์นิเจอร์ เซรามิค การบรรจุภัณฑ์ สิ่งพิมพ์ เป็นต้น

- ด้านข้อมูลที่เกี่ยวข้อง “การออกแบบผลิตภัณฑ์อุตสาหกรรม” เป็นศาสตร์ที่เปิดสอนในหลักสูตร การออกแบบผลิตภัณฑ์อุตสาหกรรม คณะวิทยาศาสตร์และเทคโนโลยี ซึ่งเมื่อเพิ่มสาขาวิชานี้ในรายชื่อสำหรับการขอกำหนดตำแหน่ง จะเอื้อต่อการขอกำหนดตำแหน่งทางวิชาการของคณาจารย์ในหลักสูตร และเมื่อพิจารณาจากรายชื่อผู้ทรงคุณวุฒิพิจารณาผลงานวิชาการ (Readers) ของ ก.พ.อ. พบว่า มีจำนวนมากพอที่จะประสานเรียนเชิญเป็น  
ผู้ประเมินผลงาน

ฝ่ายเลขานุการคณะกรรมการพิจารณาตำแหน่งทางวิชาการร่วมกับฝ่ายวิชาการของมหาวิทยาลัยได้นำเสนอขอความเห็นชอบในการเพิ่มรายชื่อสาขาวิชาสำหรับการขอกำหนดตำแหน่งทางวิชาการ ในสาขาวิชา   
“การออกแบบผลิตภัณฑ์อุตสาหกรรม” ต่อสภาวิชาการในคราวประชุมครั้งที่ 1/2560 เมื่อวันที่ 5 มกราคม 2560 ที่ประชุมมีมติเห็นชอบ และนำเสนอสภามหาวิทยาลัยเพื่อพิจารณาในการประชุมสภามหาวิทยาลัย ครั้งที่ 1/2560 วันพฤหัสบดีที่ 26 มกราคม 2560

**การพิจารณา**

ที่ประชุมได้พิจารณาแล้วมีการตั้งข้อสังเกตและมีการแสดงความคิดเห็นหลากหลายสรุปได้ดังนี้

(1) การกำหนดสาขาวิชาย่อยมาก มีทั้งข้อดี คืออาจารย์สามารถเลือกทำผลงานทางวิชาการให้ตรงกับสาขาวิชาได้ แต่มีข้อเสียคือ การขอกำหนดตำแหน่งที่สูงขึ้นเป็นรองศาสตราจารย์และศาสตราจารย์ ต้องเป็นสาขาวิชาเดิม หากย้ายไปสาขาวิชาอื่นต้องเป็นวิธีพิเศษที่ต้องแต่งตั้งผู้ทรงคุณวุฒิ 5 ท่าน และมีผลการประเมินในระดับดีเด่น การกำหนดสาขาวิชากว้างๆ สามารถขอกำหนดตำแหน่งทางวิชาการได้ง่ายและครอบคลุมศาสตร์สาขาวิชาได้หลากหลาย

(2) ในสาขาวิชา “เทคโนโลยีการออกแบบผลิตภัณฑ์” ควรปรับชื่อสาขาวิชาโดยระบุอย่างกว้างเป็น “การออกแบบผลิตภัณฑ์” เนื่องจากอาจเกิดความซ้ำซ้อนกับสาขาวิชาการออกแบบผลิตภัณฑ์อุตสาหกรรม

**มติที่ประชุม** อนุมัติ ในการเพิ่มรายชื่อสาขาวิชาสำหรับการขอกำหนดตำแหน่งทางวิชาการ ในสาขาวิชา   
“การออกแบบผลิตภัณฑ์อุตสาหกรรม”

**5.3 การแต่งตั้งรองศาสตราจารย์และผู้ช่วยศาสตราจารย์**

**สรุปเรื่อง**

ผู้ช่วยศาสตราจารย์ จำนวน 1 ราย ได้จัดส่งผลงานทางวิชาการเพื่อขอกำหนดตำแหน่งทางวิชาการระดับรองศาสตราจารย์ คือ ผู้ช่วยศาสตราจารย์พรสวรรค์ ตั้งเมตตาจิตตกุล ในสาขาวิชานิเทศศาสตร์ และอาจารย์ จำนวน 3 ราย ได้จัดส่งผลงานทางวิชาการเพื่อขอกำหนดตำแหน่งทางวิชาการระดับผู้ช่วยศาสตราจารย์ คือ   
(1) อาจารย์ ดร.สุวินัย เกิดทับทิม ในสาขาวิชารัฐประศาสนศาสตร์ (2) อาจารย์ ดร.พชรวัฒน์ เส้นทอง ในสาขาวิชาสังคมศาสตร์เพื่อการพัฒนา และ (3) อาจารย์ ดร.สุริยา พันธ์โกศล ในสาขาวิชาวิศวกรรมเคมีและเทคนิควัสดุ โดยการขอกำหนดตำแหน่งทางวิชาการของอาจารย์ดังกล่าว คณะกรรมการพิจารณาตำแหน่งทางวิชาการดำเนินการตามสาระในข้อบังคับมหาวิทยาลัยราชภัฏบ้านสมเด็จเจ้าพระยา ว่าด้วยตำแหน่งทางวิชาการ พ.ศ. 2554 และดำเนินงานภายใต้ประกาศ ก.พ.อ. เรื่อง หลักเกณฑ์และวิธีการพิจารณาแต่งตั้งบุคคลให้ดำรงตำแหน่งผู้ช่วยศาสตราจารย์ รองศาสตราจารย์ และศาสตราจารย์ (ฉบับที่ 2) พ.ศ.2550, (ฉบับที่ 6) พ.ศ.2554, (ฉบับที่ 9) พ.ศ.2556 และ (ฉบับที่ 10) พ.ศ. 2556 โดยสภามหาวิทยาลัยอาศัยอำนาจตามสาระใน พ.ร.บ. มหาวิทยาลัยราชภัฏ พ.ศ. 2547 มาตรา 18 (9) ระบุให้มหาวิทยาลัยเป็นผู้มีอำนาจแต่งตั้งและถอดถอน...ศาสตราจารย์เกียรติคุณ รองศาสตราจารย์ รองศาสตราจารย์พิเศษ   
ผู้ช่วยศาสตราจารย์ และผู้ช่วยศาสตราจารย์พิเศษ ภายหลังจากการดำเนินการแล้วได้มีการประชุมคณะกรรมการพิจารณาตำแหน่งทางวิชาการ เพื่อพิจารณาผลการประเมินของผู้ทรงคุณวุฒิ และนำเสนอสภาวิชาการรับทราบ มหาวิทยาลัยนำผลการดำเนินการดังกล่าวข้างต้น เข้าสู่การพิจารณาของสภามหาวิทยาลัย ในคราวประชุมครั้งที่ 1/2560 วันพฤหัสบดีที่ 26 มกราคม พ.ศ.2560 เพื่อพิจารณาแต่งตั้ง จำนวน 4 ราย คือ

1) ผู้ช่วยศาสตราจารย์พรสวรรค์ เสนอกำหนดตำแหน่ง รองศาสตราจารย์

ตั้งเมตตาจิตตกุล (สาขาวิชานิเทศศาสตร์)

ตั้งแต่วันที่ 15 กรกฎาคม 2559

2) อาจารย์ ดร.สุวินัย เกิดทับทิม เสนอกำหนดตำแหน่ง ผู้ช่วยศาสตราจารย์

(สาขาวิชารัฐประศาสนศาสตร์)

ตั้งแต่วันที่ 22 กรกฎาคม 2558

3) อาจารย์ ดร.พชรวัฒน์ เส้นทอง เสนอกำหนดตำแหน่ง ผู้ช่วยศาสตราจารย์

(สาขาวิชาสังคมศาสตร์เพื่อการพัฒนา)

ตั้งแต่วันที่ 20 มิถุนายน 2559

4) อาจารย์ ดร.สุริยา พันธ์โกศล เสนอกำหนดตำแหน่ง ผู้ช่วยศาสตราจารย์

(สาขาวิชาวิศวกรรมเคมีและเทคนิควัสดุ)

ตั้งแต่วันที่ 29 สิงหาคม 2559

**การพิจารณา**

ที่ประชุมได้พิจารณาถึงคุณสมบัติ หลักเกณฑ์ และผลการพิจารณาของที่ประชุมคณะกรรมการพิจารณาตำแหน่งทางวิชาการแล้วมีการตั้งข้อสังเกตและมีการแสดงความคิดเห็นหลากหลายสรุปได้ดังนี้

(1) ควรให้อาจารย์ภายในมหาวิทยาลัยราชภัฏบ้านสมเด็จเจ้าพระยาที่ผ่านการจัดทำผลงานทางวิชาการและได้รับการอนุมัติแต่งตั้งให้ดำรงตำแหน่งทางวิชาการเป็นพี่เลี้ยงให้คำปรึกษาแก่อาจารย์ที่กำลังจัดทำผลงานทางวิชาการ

(2) ในส่วนของตำแหน่งรองศาสตราจารย์ มหาวิทยาลัยต้องมีการตรวจสอบว่าวารสารที่ได้รับการตีพิมพ์ผ่านการรับรองจากสำนักงานคณะกรรมการการอุดมศึกษาหรือไม่

**มติที่ประชุม** (1) อนุมัติแต่งตั้ง ผู้ช่วยศาสตราจารย์พรสวรรค์ ตั้งเมตตาจิตตกุล ดำรงตำแหน่งรองศาสตราจารย์สาขาวิชานิเทศศาสตร์ ทั้งนี้ตั้งแต่วันที่ 15 กรกฎาคม 2559

(2) อนุมัติแต่งตั้ง อาจารย์ ดร.สุวินัย เกิดทับทิม ดำรงตำแหน่งผู้ช่วยศาสตราจารย์ สาขาวิชา รัฐประศาสนศาสตร์ ทั้งนี้ตั้งแต่วันที่ 22 กรกฎาคม 2558

(3) อนุมัติแต่งตั้ง อาจารย์ ดร.พชรวัฒน์ เส้นทอง ดำรงตำแหน่งผู้ช่วยศาสตราจารย์ สาขาวิชาสังคมศาสตร์เพื่อการพัฒนา ทั้งนี้ตั้งแต่วันที่ 20 มิถุนายน 2559

(4) อนุมัติแต่งตั้ง อาจารย์ ดร.สุริยา พันธ์โกศล ดำรงตำแหน่ง ผู้ช่วยศาสตราจารย์ สาขาวิชาวิศวกรรมเคมีและเทคนิควัสดุ ทั้งนี้ตั้งแต่วันที่ 29 สิงหาคม 2559

**5.4 ขอความเห็นชอบการเปลี่ยนแปลงรายละเอียดในหลักสูตร**

**สรุปเรื่อง**

ประกาศกระทรวงศึกษาธิการ เรื่อง แนวทางการบริหารเกณฑ์มาตรฐานหลักสูตรระดับอุดมศึกษา พ.ศ. 2548 ข้อ 7.2 ว่าด้วยนิยามของ “อาจารย์ประจำ หมายถึง บุคลากรในสถาบันอุดมศึกษาที่มีหน้าที่หลักทางด้านการสอนและการวิจัย และปฏิบัติหน้าที่เต็มเวลาตามภาระงานที่รับผิดชอบในหลักสูตรที่เปิดสอน” และประกาศกระทรวงศึกษาธิการ เรื่อง เกณฑ์มาตรฐานหลักสูตรระดับปริญญาตรี พ.ศ. 2548 ข้อ 9 ระบุ “จำนวนและคุณวุฒิของอาจารย์ ต้องมีอาจารย์ประจำหลักสูตรตลอดระยะเวลาที่จัดการศึกษาตามหลักสูตรนั้น ซึ่งมีคุณวุฒิตรงหรือสัมพันธ์กับสาขาวิชาที่เปิดสอนไม่น้อยกว่า 5 คน”

พิจารณาตามอำนาจและหน้าที่ของสภามหาวิทยาลัยราชภัฏบ้านสมเด็จเจ้าพระยา ตามสาระสำคัญของ พ.ร.บ. มหาวิทยาลัยราชภัฏ พ.ศ. 2547 มาตรา 18 (3) “กำกับมาตรฐานการศึกษา การประกันคุณภาพการศึกษา การเปิดการสอนของมหาวิทยาลัย และติดตามประเมินผลการดำเนินงานของมหาวิทยาลัย” และ   
(7) “พิจารณาให้ความเห็นชอบหลักสูตรการศึกษาให้สอดคล้องกับมาตรฐานที่คณะกรรมการการอุดมศึกษากำหนด”

สาขาวิชาเสนอขอความเห็นชอบการเปลี่ยนแปลงรายละเอียดในหลักสูตร ในหัวข้ออาจารย์ผู้รับผิดชอบหลักสูตร และอาจารย์ประจำหลักสูตร จำนวน 2 หลักสูตร ดังนี้

1) หลักสูตรครุศาสตรบัณฑิต สาขาวิชาคอมพิวเตอร์เพื่อการศึกษา (4 ปี) (ฉบับปี พ.ศ. 2555)

2) หลักสูตรครุศาสตรบัณฑิต สาขาวิชาคอมพิวเตอร์ศึกษา (5 ปี) (ฉบับปี พ.ศ. 2555)

มหาวิทยาลัยจึงนำเสนอการขอเปลี่ยนแปลงรายละเอียดในหลักสูตรของสาขาวิชาต่างๆ ดังกล่าวข้างต้นต่อสภาวิชาการ ในคราวประชุมครั้งที่ 1/2560 เมื่อวันพฤหัสบดีที่ 5 มกราคม พ.ศ. 2560 ซึ่งสภาวิชาการมีมติให้ความเห็นชอบการขอเปลี่ยนแปลงรายละเอียดในหลักสูตรดังกล่าว และนำเสนอต่อสภามหาวิทยาลัยเพื่อพิจารณา  
ในคราวประชุม ครั้งที่ 1/2560 เมื่อวันพฤหัสบดีที่ 26 มกราคม พ.ศ. ๒๕60

**การพิจารณา**

ที่ประชุมพิจารณาถึงหลักเกณฑ์ เหตุผลและความจำเป็นแล้วมีมติเห็นชอบการเปลี่ยนแปลงรายละเอียดในหลักสูตรทั้ง 2 หลักสูตรตามที่เสนอมา โดยมีการตั้งข้อสังเกตและข้อเสนอแนะ ดังนี้

(1) มหาวิทยาลัยควรพิจารณาปิดหลักสูตรใดหลักสูตรหนึ่ง เนื่องจากหลักสูตรครุศาสตรบัณฑิต สาขาวิชาคอมพิวเตอร์เพื่อการศึกษา (4 ปี) และหลักสูตรครุศาสตรบัณฑิต สาขาวิชาคอมพิวเตอร์ศึกษา (5 ปี) มีความซ้ำซ้อนกันในหลายด้าน หรืออาจจะย้ายสาขาวิชาคอมพิวเตอร์เพื่อการศึกษา (4 ปี) ไปสังกัดคณะวิทยาศาสตร์และเทคโนโลยีตามการปรับนโยบายของมหาวิทยาลัย

(2) ควรพิจารณาความเหมาะสมของคุณสมบัติอาจารย์ผู้รับผิดชอบหลักสูตร และอาจารย์ประจำหลักสูตรของหลักสูตรครุศาสตรบัณฑิต สาขาวิชาคอมพิวเตอร์ศึกษา (5 ปี) เนื่องจากมีอาจารย์ประจำหลักสูตรที่สังกัดคณะครุศาสตร์ แต่ไม่ได้สำเร็จการศึกษาระดับปริญญาเอกในสาขาวิชาคอมพิวเตอร์ แต่ในคณะครุศาสตร์มีอาจารย์ผู้สำเร็จการศึกษาระดับดุษฎีบัณฑิตหลายท่านที่สามารถนำมาเป็นศักยภาพของหลักสูตรดังกล่าวได้เช่นกัน

**มติที่ประชุม** เห็นชอบการเปลี่ยนแปลงรายละเอียดในหลักสูตร จำนวน 2 หลักสูตร คือ

1) หลักสูตรครุศาสตรบัณฑิต สาขาวิชาคอมพิวเตอร์เพื่อการศึกษา (4 ปี) (ฉบับปี พ.ศ. 2555)

2) หลักสูตรครุศาสตรบัณฑิต สาขาวิชาคอมพิวเตอร์ศึกษา (5 ปี) (ฉบับปี พ.ศ. 2555)

**5.6 การขอความเห็นชอบหลักสูตรวิทยาศาสตรบัณฑิต สาขาวิชาเทคโนโลยีคอมพิวเตอร์อิเล็กทรอนิกส์ (หลักสูตรปรับปรุง พ.ศ. 2560)**

**5.7 การขอความเห็นชอบหลักสูตรวิทยาศาสตรบัณฑิต สาขาวิชาวิทยาศาสตร์และเทคโนโลยี  
การอาหาร (หลักสูตรปรับปรุง พ.ศ. 2560)**

**5.8 การขอความเห็นชอบหลักสูตรบัญชีบัณฑิต สาขาวิชาการบัญชี (หลักสูตรปรับปรุง พ.ศ.2560)**

**5.9 การขอความเห็นชอบหลักสูตรเศรษฐศาสตรบัณฑิต สาขาวิชาเศรษฐศาสตร์ (หลักสูตรปรับปรุง พ.ศ. 2560)**

**สรุปเรื่อง**

คณะวิทยาศาสตร์และเทคโนโลยี และคณะวิทยาการจัดการ ได้ดำเนินการพัฒนา/ปรับปรุงหลักสูตรตามกรอบมาตรฐานคุณวุฒิระดับอุดมศึกษาแห่งชาติ พ.ศ. 2552 และประกาศกระทรวงศึกษาธิการ เรื่อง เกณฑ์มาตรฐานหลักสูตรระดับปริญญาตรี พ.ศ. ๒๕๕๘ โดยหลักสูตรได้ผ่านการวิพากษ์หลักสูตร และผ่านการกลั่นกรองเรียบร้อยแล้ว ดังนี้

1) หลักสูตรวิทยาศาสตรบัณฑิต สาขาวิชาเทคโนโลยีคอมพิวเตอร์อิเล็กทรอนิกส์ (หลักสูตรปรับปรุง พ.ศ. 2560) โดยหลักสูตรดังกล่าวได้ผ่านการวิพากษ์หลักสูตร และผ่านการกลั่นกรองเรียบร้อยแล้ว และได้นำเข้า  
ที่ประชุมคณบดีและรองคณบดีฝ่ายวิชาการ (คณะกรรมการวิชาการระดับมหาวิทยาลัย) ในคราวประชุมครั้งที่   
9/๒๕๕9 เมื่อวันที่ 27 กันยายน พ.ศ.2559 และได้นำเข้าที่ประชุมคณะกรรมการสภาวิชาการ ในคราวประชุมครั้งที่ 11/2559 เมื่อวันที่ 3 พฤศจิกายน พ.ศ.2559 โดยสภาวิชาการมีมติเห็นชอบ และให้แก้ไขรายละเอียดตามข้อเสนอแนะเพิ่มเติม แล้วนำเสนอคณะอนุกรรมการตรวจสอบหลักสูตรกลั่นกรองการแก้ไขเป็นที่เรียบร้อยแล้ว

2) หลักสูตรวิทยาศาสตรบัณฑิต สาขาวิชาวิทยาศาสตร์และเทคโนโลยีการอาหาร (หลักสูตรปรับปรุง พ.ศ. 2560) โดยหลักสูตรดังกล่าวได้ผ่านการวิพากษ์หลักสูตร และผ่านการกลั่นกรองเรียบร้อยแล้ว และได้นำเข้า  
ที่ประชุมคณบดีและรองคณบดีฝ่ายวิชาการ (คณะกรรมการวิชาการระดับมหาวิทยาลัย) ในคราวประชุมครั้งที่ 11/๒๕๕9 เมื่อวันที่ 15 พฤศจิกายน พ.ศ.2559 และได้นำเข้าที่ประชุมคณะกรรมการสภาวิชาการ ในคราวประชุมครั้งที่ 12/2559 เมื่อวันที่ 1 ธันวาคม พ.ศ.2559 โดยสภาวิชาการมีมติเห็นชอบ และให้แก้ไขรายละเอียดตามข้อเสนอแนะเพิ่มเติม แล้วนำเสนอคณะอนุกรรมการตรวจสอบหลักสูตรกลั่นกรองการแก้ไขเป็นที่เรียบร้อยแล้ว

3) หลักสูตรบัญชีบัณฑิต สาขาวิชาการบัญชี (หลักสูตรปรับปรุง พ.ศ.2560) โดยหลักสูตรดังกล่าวได้ผ่านการวิพากษ์หลักสูตร และผ่านการกลั่นกรองเรียบร้อยแล้ว และได้นำเข้าที่ประชุมคณบดีและรองคณบดีฝ่ายวิชาการ (คณะกรรมการวิชาการระดับมหาวิทยาลัย) ในคราวประชุมครั้งที่ 4/๒๕๕9 เมื่อวันที่ 22 เมษายน พ.ศ.2559 และได้นำเข้าที่ประชุมคณะกรรมการสภาวิชาการ ในคราวประชุมครั้งที่ 12/2559 เมื่อวันที่ 1 ธันวาคม พ.ศ.2559 โดยสภาวิชาการมีมติเห็นชอบ และให้แก้ไขรายละเอียดตามข้อเสนอแนะเพิ่มเติมแล้วนำเสนอคณะอนุกรรมการตรวจสอบหลักสูตรกลั่นกรองการแก้ไขเป็นที่เรียบร้อยแล้ว

4) หลักสูตรเศรษฐศาสตรบัณฑิต สาขาวิชาเศรษฐศาสตร์ (หลักสูตรปรับปรุง พ.ศ.2560)   
โดยหลักสูตรดังกล่าวได้ผ่านการวิพากษ์หลักสูตร และผ่านการกลั่นกรองเรียบร้อยแล้ว และได้นำเข้าที่ประชุมคณบดีและรองคณบดีฝ่ายวิชาการ (คณะกรรมการวิชาการระดับมหาวิทยาลัย) ในคราวประชุมครั้งที่ 10/๒๕๕9 เมื่อวันที่ 25 ตุลาคม พ.ศ.2559 และได้นำเข้าที่ประชุมคณะกรรมการสภาวิชาการ ในคราวประชุมครั้งที่ 12/2559 เมื่อวันที่   
1 ธันวาคม พ.ศ.2559 โดยสภาวิชาการมีมติเห็นชอบ และให้แก้ไขรายละเอียดตามข้อเสนอแนะเพิ่มเติมแล้วนำเสนอคณะอนุกรรมการตรวจสอบหลักสูตรกลั่นกรองการแก้ไขเป็นที่เรียบร้อยแล้ว

คณะวิทยาการจัดการ และคณะวิทยาศาสตร์และเทคโนโลยี นำเสนอต่อสภามหาวิทยาลัย ในคราวประชุมครั้งที่ 1/2560 วันที่ 26 มกราคม พ.ศ.2560 ดังนี้

1) หลักสูตรวิทยาศาสตรบัณฑิต สาขาวิชาเทคโนโลยีคอมพิวเตอร์อิเล็กทรอนิกส์ (หลักสูตรปรับปรุง พ.ศ. 2560)

2) หลักสูตรวิทยาศาสตรบัณฑิต สาขาวิชาวิทยาศาสตร์และเทคโนโลยีการอาหาร (หลักสูตรปรับปรุง พ.ศ. 2560)

3) หลักสูตรบัญชีบัณฑิต สาขาวิชาการบัญชี (หลักสูตรปรับปรุง พ.ศ. 2560)

4) หลักสูตรเศรษฐศาสตรบัณฑิต สาขาวิชาเศรษฐศาสตร์ (หลักสูตรปรับปรุง พ.ศ. 2560)

**การพิจารณา**

ที่ประชุมได้พิจารณาแล้วมีการตั้งข้อสังเกตและแสดงความคิดเห็นในการปรับปรุงหลักสูตรในภาพรวมอย่างหลากหลายสรุปได้ดังนี้

(1) ควรพิจารณาหลักการเขียนวัตถุประสงค์ ต้องระบุให้ครอบคลุมผลการเรียนรู้ 5 ด้าน และไม่ควรระบุถึงข้อมูลที่ต้องตรวจสอบภายหลังจากนิสิตนักศึกษาสำเร็จการศึกษาไปแล้ว เนื่องจากมหาวิทยาลัยไม่สามารถติดตามผลดังกล่าวได้ ควรระบุภายในระยะเวลาที่กำลังศึกษาในมหาวิทยาลัยเท่านั้น ได้แก่ การระบุว่า “...อันจะนำไปสู่การพัฒนาสังคมและท้องถิ่นได้” และการระบุว่า “ผลิตบัณฑิตที่ประกอบอาชีพ..” ควรระบุว่าสามารถผลิตบัณฑิตให้มีความรู้ทักษะเทคนิคเฉพาะด้านใดด้านหนึ่งให้ชัดเจน หรือการระบุว่า “ประยุกต์ใช้ในการพัฒนาปรับปรุงคุณภาพชีวิตของตนและสังคมอย่างเหมาะสม” เพราะหากทำไม่ได้จะทำให้ไม่บรรลุวัตถุประสงค์ของหลักสูตรที่วางไว้ เป็นต้น

(2) ควรปรับรายละเอียดความถูกต้องในหมวดที่ 4 การพัฒนาคุณลักษณะพิเศษของนิสิตนักศึกษา คุณลักษณะพิเศษดังกล่าวต้องเป็นกลยุทธ์หรือกิจกรรมที่ไม่สามารถจัดในชั้นเรียนได้ เช่น ความกตัญญู จิตสาธารณะ จัดกิจกรรมการเข้าค่ายอบรมพัฒนาบุคลิกภาพและคุณธรรม เป็นต้น และในหมวดวิชาเฉพาะ ต้องปรับกลยุทธ์การสอน และผลการเรียนรู้ต้องหมายถึงสิ่งที่นิสิตนักศึกษาได้เรียนรู้จากหลักสูตร

(3) ในหัวข้อ “ผลกระทบจาก ข้อ 11.1 และ 11.2 ต่อการพัฒนาหลักสูตรและความเกี่ยวข้องกับพันธกิจของสถาบัน” หลักสูตรส่วนใหญ่ระบุคล้ายกันคือเป็นประเด็นของการพัฒนาหลักสูตร ซึ่งไม่ตรงกับหัวข้ออาจทำให้เกิดความสับสนได้ จึงควรปรับแก้ไขข้อมูลให้สะท้อนว่า “ในสภาพเศรษฐกิจสังคมมีผลกระทบต่อการพัฒนาหลักสูตรอย่างไร” และควรเพิ่มเติมรายละเอียดให้ทันสมัยและครอบคลุมรายละเอียดในยุทธศาสตร์ชาติด้วย

(4) ควรตรวจสอบหลักไวยากรณ์ภาษาอังกฤษให้ถูกต้อง เช่น ชื่อสาขาวิชาต้องใช้ตัวอักษรพิมพ์ใหญ่ และคำว่า “principle” ต้องเติม “s” เป็นต้น

(5) การที่มีรายวิชาที่เป็นบุรพวิชา (prerequisite) จำนวนมาก อาจทำให้ยากต่อการบริหารหลักสูตร เพราะถ้าสาขาวิชามีนิสิตนักศึกษาจำนวนน้อยอาจไม่ได้เปิดสอนในรายวิชานั้นๆ ทุกภาคการศึกษา จึงควรทบทวนโดยกำหนดเฉพาะรายวิชาที่มีความจำเป็นต้องศึกษาต่อเนื่องกันเท่านั้น

(6) ควรตรวจสอบแผนการรับนิสิตนักศึกษาและผู้สำเร็จการศึกษาในระยะเวลา 5 ปีว่า หลักสูตรสามารถดำเนินการตามแผนได้จริงหรือไม่

(7) ควรตรวจสอบความสมเหตุสมผลในด้านงบประมาณ เนื่องจากทุกหลักสูตรระบุรายรับน้อยกว่ารายจ่ายทั้งหมด

(8) ปัจจุบันมีการกำกับดูแลด้านการจัดการศึกษาจากรัฐบาลอย่างเข้มงวด เพื่อสร้างคนที่มีประสิทธิภาพและสร้างประโยชน์ให้กับประเทศชาติและประชาคมโลกได้อย่างแท้จริง ดังนั้นการจัดทำและการพัฒนาหลักสูตรของมหาวิทยาลัยจึงต้องมีประสิทธิภาพเพื่อสร้างบัณฑิตออกมาตรงตามจุดประสงค์ของหลักสูตร และ  
มีคุณลักษณะเฉพาะ มีความสามารถในการคิด การเรียนรู้ การทำงานร่วมกัน และการแก้ปัญหา เป็นต้น

นอกจากนี้ ที่ประชุมได้พิจารณาแล้วมีการตั้งข้อสังเกตและแสดงความคิดเห็นในการปรับปรุงหลักสูตรในแต่ละหลักสูตร สรุปได้ดังนี้

1) หลักสูตรวิทยาศาสตรบัณฑิต สาขาวิชาเทคโนโลยีคอมพิวเตอร์อิเล็กทรอนิกส์ (หลักสูตรปรับปรุง พ.ศ. 2560)

(1) ควรตรวจสอบความถูกต้องของอาชีพที่ประกอบได้หลังสำเร็จการศึกษา ในหน้า 7 ข้อ 8.5 ไม่ควรระบุว่า ครู/อาจารย์/บุคลากรทางการศึกษา (อาจมีคุณสมบัติเพิ่มเติมตามเงื่อนไขของคุรุสภา) เนื่องจากไม่ใช่วัตถุประสงค์หลักของหลักสูตร

(2) ควรพิจารณาทบทวนคุณสมบัติของอาจารย์ผู้รับผิดชอบหลักสูตร เนื่องจากเป็นอาจารย์  
ที่สำเร็จการศึกษาในสาขาวิชาฟิสิกส์และสาขาวิชาอิเล็กทรอนิกส์เท่านั้น แต่ไม่มีอาจารย์สำเร็จการศึกษาในสาขาวิชาคอมพิวเตอร์ สกอ. อาจจะทักท้วงว่าอาจารย์ผู้รับผิดชอบหลักสูตรมีคุณวุฒิไม่ตรง เนื่องจากเป็นหลักสูตรตามเกณฑ์มาตรฐานหลักสูตร พ.ศ.2558 และตรวจสอบข้อมูลในภาคผนวก ก ประวัติและผลงานทางวิชาการของอาจารย์ผู้รับผิดชอบหลักสูตรให้ถูกต้อง

2) หลักสูตรวิทยาศาสตรบัณฑิต สาขาวิชาวิทยาศาสตร์และเทคโนโลยีการอาหาร (หลักสูตรปรับปรุง พ.ศ. 2560)

(1) ควรตรวจสอบชื่อรายวิชาให้ถูกต้อง โดยไม่ควรใช้คำว่าเทคโนโลยีในชื่อรายวิชาทั้งหมด เนื่องจากบางวิชาไม่สามารถเป็นเทคโนโลยีและอาจทำให้ความหมายของรายวิชาคลาดเคลื่อนไป เช่น เทคโนโลยีผักและผลไม้ เทคโนโลยีเครื่องดื่ม โดยการตั้งชื่อรายวิชาควรใช้ชื่อที่สื่อความหมายถึงการเรียนรู้อะไรเกี่ยวกับวิชาดังกล่าว

(2) หลักสูตรดังกล่าวคือวิทยาศาสตร์และเทคโนโลยีการอาหาร ดังนั้นการฝึกประสบการณ์วิชาชีพ จากองค์กรอุตสาหกรรมอาหาร จึงควรปรับแก้ให้เหมาะสม

3) หลักสูตรบัญชีบัณฑิต สาขาวิชาการบัญชี (หลักสูตรปรับปรุง พ.ศ. 2560)

(1) ในหน้า 5 ควรปรับแก้แผนพัฒนาเศรษฐกิจและสังคมแห่งชาติ เป็น ฉบับที่ 12

(2) เนื่องจากอาชีพการบัญชีเป็นวิชาชีพที่กำหนดไว้ตามการเปิดอาชีพเสรีในประเทศอาเซียน   
จึงควรมีการจัดเรียนการสอนภาษาอังกฤษให้เหมาะสมเพื่อให้บัณฑิตที่สำเร็จการศึกษาไปสามารถประกอบอาชีพ  
ในกลุ่มประเทศอาเซียนได้

(3) ควรตรวจสอบความเหมาะสมในการพัฒนาผลการเรียนรู้ของผู้เรียน หน้า 71 ในส่วนของผลการเรียนรู้ ข้อ 3 ระบุว่า “สามารถบริหารเวลาและปรับวิถีชีวิตอย่างสร้างสรรค์ในสังคม” และข้อ 4 ระบุว่า “มีจิตสำนึกและพฤติกรรมที่คำนึงถึงประโยชน์ส่วนรวมมากกว่าประโยชน์ส่วนตน” เป็นการระบุผลการเรียนรู้ที่หลักสูตรไม่สามารถรับผิดชอบได้ จึงส่งผลให้แผนที่แสดงการกระจายความรับผิดชอบมาตรฐานผลการเรียนรู้สู่รายวิชา (Curriculum mapping) หน้า 84 ไม่มีรายวิชาใดรับผิดชอบผลการเรียนรู้ดังกล่าว

4) หลักสูตรเศรษฐศาสตรบัณฑิต สาขาวิชาเศรษฐศาสตร์ (หลักสูตรปรับปรุง พ.ศ. 2560)

(1) ควรเพิ่มเติมวิชาเลือกที่เป็นประโยชน์ต่อประเทศและเป็นที่นิยมในปัจจุบัน เช่น วิชาเศรษฐศาสตร์สิ่งแวดล้อม และวิชาการพยากรณ์เศรษฐกิจเป็นการพยากรณ์ตลาดหลักทรัพย์ซึ่งเป็นประโยชน์ในระดับจุลภาค ซึ่งครอบคลุมทั้งตลาดเงินระดับทุนและธนาคารของประเทศ

(2) หลักสูตรควรสร้างความสัมพันธ์กับผู้ที่มีความรู้ความเชี่ยวชาญด้านเศรษฐศาสตร์ในองค์กรภายนอก เช่น บุคลากรของธนาคารแห่งประเทศไทย เพื่อเป็นโอกาสในการเรียนรู้และสามารถการพัฒนาองค์ความรู้ของอาจารย์และนิสิตได้

(3) ควรปรับแก้ผลการเรียนรู้ในหน้า 49 ด้านทักษะความสัมพันธ์ระหว่างบุคคลและความรับผิดชอบ ข้อ 2 มีความรับผิดชอบต่อสังคม ประเทศชาติ พร้อมเป็นสมาชิกประชาคมอาเซียน และประชาคมโลก   
แต่ในแผนที่แสดงการกระจายความรับผิดชอบมาตรฐานผลการเรียนรู้สู่รายวิชา (Curriculum mapping) หน้า 57   
ไม่มีรายวิชาใดรับผิดชอบผลการเรียนรู้ดังกล่าว

**มติที่ประชุม** 1) เห็นชอบหลักสูตรวิทยาศาสตรบัณฑิต สาขาวิชาเทคโนโลยีคอมพิวเตอร์อิเล็กทรอนิกส์ (หลักสูตรปรับปรุง พ.ศ. 2560)

2) เห็นชอบหลักสูตรวิทยาศาสตรบัณฑิต สาขาวิชาวิทยาศาสตร์และเทคโนโลยีการอาหาร (หลักสูตรปรับปรุง พ.ศ. 2560)

3) เห็นชอบหลักสูตรบัญชีบัณฑิต สาขาวิชาการบัญชี (หลักสูตรปรับปรุง พ.ศ. 2560)

4) เห็นชอบหลักสูตรเศรษฐศาสตรบัณฑิต สาขาวิชาเศรษฐศาสตร์ (หลักสูตรปรับปรุง พ.ศ. 2560)

**ระเบียบวาระที่ ๖ เรื่องอื่นๆ**

**๖.1 กำหนดการประชุมวิสามัญสภามหาวิทยาลัย ครั้งที่ 1/๒๕60**

**ผู้ช่วยศาสตราจารย์พิษณุ บางเขียว** แจ้งกำหนดการประชุมวิสามัญสภามหาวิทยาลัย ครั้งที่1/2560 ในวันพฤหัสบดีที่ 16 กุมภาพันธ์ พ.ศ.2560 เวลา 13.30 น. ณ ห้องประชุมพระยาโอวาทวรกิจ   
ชั้น 14 อาคาร 100 ปี ศรีสุริยวงศ์ มหาวิทยาลัยราชภัฏบ้านสมเด็จเจ้าพระยา

**มติที่ประชุม** รับทราบ

**เลิกประชุมเวลา 17.30 น.**

**ผู้ช่วยศาสตราจารย์พิษณุ บางเขียว**

**เลขานุการสภามหาวิทยาลัย**

**ผู้ตรวจ/ผู้บันทึกรายงานการประชุม**